DA Den Europæiske Unions Tidende C 158/13

Offentliggørelse i henhold til artikel 3a, stk. 2, i Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed, ændret ved Europa-Parlamentets og Rådets Direktiv 97/36/EF

(2005/C 158/04)

De foranstaltninger, som Kongeriget Belgien har truffet i overensstemmelse med direktivets artikel 3, stk. 1, og meddelt til Kommissionen i overensstemmelse med proceduren i artikel 3a, stk. 2, fremgår af nedenstående uddrag af bestemmelser, der er vedtaget af henholdsvis det flamske og det franske fællesskab og offentliggjort i det belgiske statstidende (Moniteur belge/Belgisch Staatsblad — MB/BS):

— For det franske fællesskab, ved dekret (»décret«) af 27. februar 2003 om radiospredning (MB/BS nr. 137 af 17.4.2003) og bekendtgørelse (»arrêté«) af 8. juni 2004 (MB/BS nr. 318 af 6.9.2004)

— For det flamske fællesskab, ved dekret af 25. januar 1995 (»Decreet van de Vlaamse Gemeenschap« — DVG, nr. 1995-01-25/38) og bekendtgørelse (»besluit«) af 28. maj 2004 (MB/BS nr. 295 af 19.8.2004).

Desuden indeholder den aftale, der er indgået mellem det franske og det flamske fællesskab den 28. november 2003, en konsolideret liste over begivenheder af væsentlig interesse for Belgien.

DET FRANSKE FÆLLESSKAB

1. Dekret om radiospredning

Artikel 4, § 1

Efter at have hørt rådet for audiovisuelle anliggender (Conseil supérieur de l'audiovisuel — CSA) kan regeringen vedtage en liste over begivenheder, som den anser for at være af væsentlig interesse for offentligheden i det franske fællesskab. Fjernsynsforetagender, herunder RTBF, må ikke udnytte enerettigheder til disse begivenheder på en sådan måde, at en betydelig del af befolkningen i det franske fællesskab forhindres i at følge begivenhederne via en frit tilgængelig tv-spredningstjeneste.

Regeringen beslutter, om begivenhederne skal transmitteres direkte eller tidsforskudt, i deres helhed eller i uddrag.

Artikel 4, § 2

En begivenhed anses for at være af væsentlig interesse for offentligheden i det franske fællesskab, hvis den opfylder mindst to af følgende kriterier:

1. Begivenheden vækker særlig interesse hos offentligheden i det franske fællesskab generelt og ikke kun hos den del af befolkningen, der normalt følger en sådan begivenhed.

2. Begivenheden har en kulturel betydning, der er alment anerkendt blandt offentligheden i det franske fællesskab, og den styrker fællesskabets kulturelle identitet.

3. Der deltager en kendt person eller et hold fra Belgien i den pågældende begivenhed som led i en konkurrence eller en større international begivenhed.

4. Begivenheden udsendes traditionelt via en frit tilgængelig tv-spredningstjeneste i det franske fællesskab og tiltrækker et bredt publikum.

Efter at have hørt CSA vedtager regeringen nærmere regler for, hvordan de ovennævnte begivenheder skal gøres tilgængelige.

Artikel 4, § 3

En tv-spredningstjeneste anses for frit tilgængelig, hvis den udsendes på fransk og kan modtages af 90 % af de husstande, der har et tv-apparat, og som er beliggende i det franske sprogområde eller i den tosprogede hovedstadsregion Bruxelles. Ud over de tekniske omkostninger må der ikke kræves anden betaling for modtagelsen af denne tjeneste end den eventuelle pris for et basisabonnement på kabel-tv.

Artikel 4, § 4

Fjernsynsforetagender, herunder RTBF, afholder sig fra at udnytte enerettigheder, som disse foretagender har erhvervet efter den 30. juli 1997, på en sådan måde, at en betydelig del af befolkningen i en EU-medlemsstat forhindres i — via en frit tilgængelig tv-spredningstjeneste — at følge begivenheder af væsentlig interesse, som figurerer på en liste, der er offentliggjort i De Europæiske Fællesskabers Tidende.

De overholder de særlige betingelser, der er fastsat i forbindelse med offentliggørelsen af ovennævnte lister, vedrørende direkte og tidsforskudt udsendelse og udsendelse af begivenhederne i deres helhed eller i uddrag.

2. Bekendtgørelse om begivenheder af væsentlig interesse og de nærmere regler for tv-transmission af disse

Artikel 1

Inden for de rammer, der fastsættes i denne bekendtgørelse, sikres offentligheden i det franske fællesskab mulighed for at følge de begivenheder, der er anført i bilaget til denne bekendtgørelse, ved direkte eller tidsforskudt, hel eller delvis tv-transmission, som fastlagt i bilaget.

Artikel 2

Et fjernsynsforetagende fra det franske fællesskab, som vil udøve sin eneret til at udsende en begivenhed af væsentlig interesse, skal gøre dette via en frit tilgængelig tv-spredningstjeneste og i overensstemmelse med bilaget til denne bekendtgørelse.

Artikel 3

Et fjernsynsforetagende, som har erhvervet eneret til at udsende en begivenhed direkte og i dens helhed, kan vælge at forskyde transmisionen af begivenheden via en frit tilgængelig tv-spredningstjeneste i følgende tilfælde:

— -hvis begivenheden finder sted mellem kl. 0 og kl. 8, belgisk tid

— hvis begivenheden finder sted på et tidspunkt, hvor fjernsynsforetagendet normalt udsender et generel nyheds- eller aktualitetsprogram

— hvis begivenheden består af flere sideløbende aktiviteter.

Artikel 4

Denne bekendtgørelse pålægger ikke RTBF eller andre fjernsynsforetagender i det franske fællesskab nogen transmissionspligt.

Artikel 5

Ansvaret for gennemførelsen af denne bekendtgørelse ligger hos ministeren for audiovisuelle anliggender.

Bruxelles, den 8. juni 2004.

For det franske fællesskabs regering:

Minister for audiovisuelle anliggender

O. CHASTEL

3. Bilag til bekendtgørelsen

Liste over begivenheder af væsentlig interesse samt de nærmere regler for tv-transmission af disse til offentligheden:

1. De Olympiske Sommer- og Vinterlege, direkte og i uddrag

2. Det belgiske fodboldmesterskab (herrer), finalen, direkte og i sin helhed

3. Alle fodboldkampe med deltagelse af det belgiske landshold (herrer), direkte og i deres helhed

4. Verdensmesterskabet i fodbold (herrer), alle kampe i slutrunden, direkte og i deres helhed

5. Europamesterskabet i fodbold (herrer), alle kampe i slutrunden, direkte og i deres helhed

6. Champions League, alle kampe med deltagelse af belgiske klubhold, direkte og i deres helhed

7. UEFA-cup'en, alle kampe med deltagelse af belgiske klubhold, direkte og i deres helhed

8. Tour de France for professionelle cykelryttere (herrer), direkte og i uddrag

9. Cykelløbet Liège-Bastogne-Liège, direkte og i uddrag

10. Cykelløbet Amstel Gold Race, direkte og i uddrag

11. Cykelløbet Flandern Rundt, direkte og i uddrag

12. Cykelløbet Paris-Roubaix, direkte og i uddrag

13. Cykelløbet Milano-San Remo, direkte og i uddrag

14. Det belgiske mesterskab i professionel landevejscykling (herrer), direkte og i uddrag

15. Verdensmesterskabet i professionel landevejscykling (herrer), direkte og i uddrag

16. Atletikstævnet Ivo Van Damme Memorial, direkte og i sin helhed

17. Det belgiske Formel 1 Grand Prix, direkte og i sin helhed

18. Følgende Grand Slam-tennisturneringer: Roland Garros og Wimbledon, alle kvartfinale-, semifinale- og finalekampe med deltagelse af belgiske spillere, direkte og i deres helhed

19. Davis Cup-turneringen og Fed Cup-turneringen: alle kvartfinale-, semifinale- og finalekampe med deltagelse af det belgiske hold, direkte og i deres helhed

20. Dronning Elisabeth-konkurrencen i musik, finalen, direkte og i sin helhed

21. Cykelløbet Flèche wallonne, direkte og i uddrag

22. Verdensmesterskabet i atletik, kampe med belgisk deltagelse, direkte og i deres helhed.

Knyttes som bilag til bekendtgørelsen af 8. juni 2004.

Minister for det audiovisuelle område

O. CHASTEL

DET FLAMSKE FÆLLESSKAB

1. Dekret af 25. januar 1995

Artikel 76, § 1

Den flamske regering opstiller en liste over begivenheder, der anses for at være af væsentlig samfundsmæssig interesse, og som derfor ikke må udsendes på eneretsgrundlag på en sådan måde, at en betydelig del af befolkningen i det flamske fællesskab forhindres i at følge begivenhederne via direkte eller tidsforskudt transmission på gratis fjernsyn (dvs. ikke betalings-tv).

Den flamske regering beslutter, om disse begivenheder skal kunne følges via hel eller delvis direkte transmission eller — hvor det i offentlighedens interesse af objektive grunde er nødvendigt eller hensigtsmæssigt — hel eller delvis tidsforskudt transmission

Artikel 76, § 2

Fjernsynsforetagender, der er hjemmehørende i eller godkendt af det flamske fællesskab, må ikke udnytte en eneret, som de har erhvervet, på en sådan måde, at en betydelig del af befolkningen i en anden medlemsstat i Det Europæiske Fællesskab forhindres i at følge begivenheder, der af den anden medlemsstat er erklæret for at være af væsentlig samfundsmæssig interesse, via hel eller delvis direkte transmission eller — hvor det i offentlighedens interesse af objektive grunde er nødvendigt eller hensigtsmæssigt — hel eller delvis tidsforskudt transmission på gratis fjernsyn, således som fastlagt af denne anden medlemsstat.

2. Den flamske regerings bekendtgørelse om begivenheder af væsentlig samfundsmæssige interesse

En begivenhed kan anses for at være af væsentlig samfundsmæssig interesse, hvis to af følgende kriterier er opfyldt:

1. Begivenheden har stor almen nyhedsværdi og vækker bred interesse i befolkningen.

2. Begivenheden finder sted som led i en vigtig international konkurrence eller er en kamp med deltagelse af det belgiske landshold, et belgisk klubhold eller en eller flere belgiske sportsudøvere.

3. Begivenheden vedrører en vigtig sportsgren og har stor kulturel værdi for det flamske fællesskab.

4. Begivenheden udsendes traditionelt på gratis fjernsyn og har høje seertal inden for sin kategori.

[…]

Artikel 1, § 1

Følgende begivenheder anses for begivenheder af væsentlig samfundsmæssig interesse:

1. De Olympiske Sommerlege

2. Fodbold (herrer): alle kampe med deltagelse af det belgiske landshold og alle kampe i slutrunden af verdensmesterskabet og europamesterskabet

3. Champions League og UEFA-cup'en: — alle kampe med deltagelse af belgiske klubhold — alle semifinale- og finalekampe

4. Det belgiske fodboldmesterskab (herrer), finalen

5. Cykelløb: Tour de France for professionelle cykelryttere (herrer): alle etaper Følgende cykelløb i verdensmesterskabet: Milano-San Remo, Flandern Rundt, Paris-Roubaix, Liège-Bastogne-Liège, Amstel Gold Race, Paris-Tours og Lombardiet Rundt Det belgiske mesterskab og verdensmesterskabet i professionel landevejscykling (herrer)

6. Cykelcrossløb: det belgiske mesterskab og verdensmesterskabet for professionelle cykelryttere (herrer)

7. Tennis: Grand Slam-turneringerne: alle kampe med deltagelse af belgiske spillere fra og med kvartfinalerne samt alle finalekampe (single) Davis Cup-turneringen og Fed Cup-turningen: alle kvartfinale-, semifinale- og finalekampe med deltagelse af belgiske hold

8. Det belgiske Formel 1 Grand Prix

9. Atletik: Van Damme Memorial

10. Musik: Dronning Elisabeth-konkurrencen.

Artikel 1, § 2

Begivenhederne i punkt 2, 3, 4, 6, 7, 8, 9 transmitteres direkte og i deres helhed.

Begivenhederne i punkt 1 og 5 transmitteres direkte og i uddrag.

Artikel 2

Eneret til at udsende de begivenheder, der er nævnt i artikel 1, § 1, må ikke udøves på en sådan måde, at en betydelig del af befolkningen forhindres i at følge sådanne begivenheder på gratis fjernsyn.

En betydelig del af befolkningen i det flamske fællesskab anses for at kunne følge en begivenhed af væsentlig samfundsmæssig interesse på gratis fjernsyn, når begivenheden udsendes af et fjernsynsforetagende, der sender på nederlandsk, og kan modtages af mindst 90 % af befolkningen uden yderligere betaling ud over prisen på et kabel-tv-abonnement.

Artikel 3, § 1

Fjernsynsforetagender, der ikke opfylder kravene i artikel 2, og som erhverver eneret til tv-transmission i det flamske sprogområde og i den tosprogede hovedstadsregion Bruxelles, for så vidt angår de begivenheder, der er nævnt i artikel 1, § 1, må ikke udøve denne ret, medmindre de på grundlag af indgåede aftaler kan garantere, at der ikke er en betydelig del af befolkningen, der forhindres i at følge disse begivenheder på gratis fjernsyn, således som fastsat i artikel 1, § 2, og artikel 2.

Artikel 3, § 2

Fjernsynsforetagender, der har erhvervet enerettigheder til tv-transmission, kan inden for en frist, der aftales mellem fjernsynsforetagenderne indbyrdes, udstede underlicenser mod en rimelig markedspris til fjernsynsforetagender, der opfylder kravene i artikel 2.

Artikel 3, § 3

Hvis der ikke er nogen fjernsynsforetagender, der vil acceptere en underlicens på disse vilkår, kan det pågældende fjernsynsforetagende, som en undtagelse fra bestemmelserne i artikel 2 og artikel 3, § 1, udnytte den erhvervede transmissionsret.

Artikel 4

Ansvaret for gennemførelsen af denne bekendtgørelse ligger hos den flamske minister for medieanliggender.

Bruxelles, den 28. maj 2004.

Ministerpræsident for den flamske regering

B. SOMERS

Flamsk minister for boligforhold, medier og sport

M. KEULEN

KONSOLIDERET LISTE OVER BEGIVENHEDER AF VÆSENTLIG INTERESSE FOR BELGIEN

1. De Olympiske Sommerlege Det flamske fællesskab: direkte og i uddrag Det franske fællesskab: direkte og i uddrag

2. Finalen i det belgiske fodboldmesterskab (herrer) Det flamske fællesskab: direkte og i sin helhed Det franske fællesskab: direkte og i sin helhed

3. Alle fodboldkampe med deltagelse af det belgiske landshold (herrer) Det flamske fællesskab: direkte og i deres helhed Det franske fællesskab: direkte og i deres helhed

4. Kampene i slutrunden i verdensmesterskabet i fodbold (herrer) Det flamske fællesskab: direkte og i deres helhed Det franske fællesskab: direkte og i deres helhed

5. Kampene i slutrunden af europamesterskabet i fodbold (herrer) Det flamske fællesskab: direkte og i deres helhed Det franske fællesskab: direkte og i deres helhed

6. Champions League, alle kampe med deltagelse af belgiske klubhold Det flamske fællesskab: direkte og i deres helhed Det franske fællesskab: direkte og i deres helhed

7. UEFA-Cup, alle kampe med deltagelse af belgiske klubhold Det flamske fællesskab: direkte og i deres helhed Det franske fællesskab: direkte og i deres helhed

8. Tour de France for professionelle cykelryttere (herrer) Det flamske fællesskab: direkte og i uddrag Det franske fællesskab: direkte og i uddrag

9. Cykelløbet Liège-Bastogne-Liège Det flamske fællesskab: direkte og i uddrag Det franske fællesskab: direkte og i uddrag

10. Cykelløbet Amstel Gold Race Det flamske fællesskab: direkte og i uddrag Det franske fællesskab: direkte og i uddrag

11. Cykelløbet Flandern Rundt Det flamske fællesskab: direkte og i uddrag Det franske fællesskab: direkte og i uddrag

12. Cykelløbet Paris-Roubaix Det flamske fællesskab: direkte og i uddrag Det franske fællesskab: direkte og i uddrag

13. Cykelløbet Milano-San Remo Det flamske fællesskab: direkte og i uddrag Det franske fællesskab: direkte og i uddrag

14. Det belgiske mesterskab i professionel landevejscykling (herrer) Det flamske fællesskab: direkte og i uddrag Det franske fællesskab: direkte og i uddrag

15. Verdensmesterskabet i professionel landevejscykling (herrer) Det flamske fællesskab: direkte og i uddrag Det franske fællesskab: direkte og i uddrag

16. Atletikstævnet Ivo Van Damme Memorial Det flamske fællesskab: direkte og i sin helhed Det franske fællesskab: direkte og i sin helhed

17. Det belgiske Formel 1 Grand Prix Det flamske fællesskab: direkte og i sin helhed Det franske fællesskab: direkte og i sin helhed

18. Følgende Grand Slam-tennisturneringer: Roland Garros og Wimbledon, alle kvartfinale-, semifinale- og finalekampe med deltagelse af belgiske spillere Det flamske fællesskab: direkte og i deres helhed Det franske fællesskab: direkte og i deres helhed

19. Davis Cup-turneringen og Fed Cup-turneringen: alle kvartfinale-, semifinale- og finalekampe med deltagelse af det belgiske hold Det flamske fællesskab: direkte og i deres helhed Det franske fællesskab: direkte og i deres helhed

20. Dronning Elisabeth-konkurrencen i musik, finalen Det flamske fællesskab: direkte og i sin helhed Det franske fællesskab: direkte og i sin helhed

Begivenheder, der kun forekommer på den franske liste

1. Cykelløbet La Flèche wallonne: direkte og i uddrag

2. De Olympiske Vinterlege: direkte og i uddrag

3. Verdensmesterskabet i atletik, kampe med belgisk deltagelse: direkte og i deres helhed.

Begivenheder, der kun forekommer på den flamske liste

1. Champions League: Finale- og semifinalekampe: direkte og i deres helhed

2. UEFA-cup'en: Finale- og semifinalekampe: direkte og i deres helhed

3. Cykelløb: Paris-Tour og Lombardiet Rundt: direkte og i uddrag

4. Det belgiske mesterskab og verdensmesterskabet i cykelcrossløb for professionelle cykelryttere (herrer): direkte og i deres helhed